Il-Ministru tal-Finanzi Edward Scicluna qal li kumpaniji li jagħtu donazzjoni ta’ iżjed minn €2,000 lill-Malta Community Chest Fund, se jkollhom nofs dik id-donazzjoni li titniżżel bħala spiża fil-kontijiet tagħhom biex jiffrankaw it-taxxa fuqha. Qal li dan qed isir bil-għan li iktar kumpaniji jitħajru jagħmlu donazzjonijiet lill-Malta Community Chest Fund. Il-Ministru Scicluna qal li dan juri li l-Gvern jirrikonoxxi bi kbir l-ghajnuna li tingħata lill-Maltin u organizzazzjonijiet mhux governattivi fl-oqsma filantropiċi. Huwa spjega li din l-inizjattiva għalissa se tkun għal sena. Il-President Marie Louise Coleiro Preca, irringrazzjat lill-Gvern li qalet qed jagħraf l-importanza tar-responsabbilità soċjali tal-kumpaniji. Qalet li l-Malta Community Chest Fund għandha talbiet ta’ għajnuna għal kimoterapija li tiswa €11,000 kull ċiklu. Il-President qalet li studji li saru bejn l-2003 u l-2013 urew żieda fl-inċidenza tal-kanċer kemm fost in-nisa u wkoll fost l-irġiel. Appellat lill-poplu Malti biex fl-Istrina għal darboħra jerga’ jkun ġeneruż b’mod li din tkun festa ta’ solidarjetà bejn il-poplu Malti. Din l-inizjattiva intlaqgħet b’sodisfazzjon mill-Partit Nazzjonalista. Fi stqarrija, l-kelliema tal-Oppożizzjoni Claudette Buttigieg iżda esprimiet diżappunt li b’din il-miżura, il-Gvern qiegħed jiddiskrimina bejn l-għaqdiet mhux governattivi u istituzzjonijiet li jiddependu fuq il-ġenerożità. Għalhekk appellat lill-Gvern biex jirrevedi l-iskema biex jinkludi d-donazzjonijiet li jingħataw lill-entitajiet kollha tal-karità f’pajjiżna. Anki l-Kunsill tas-Settur Volontarju wera sodisfazzjon li b’dan il-pass il-Gvern laqa’ l-proposta tiegħu, iżda żied jgħid li l-għotjiet kollha lill-għaqdiet volontarji għandhom kollha jikkwalifikaw għat-tnaqqis fit-taxxa.